Germaniya Federativ Respublikasi federal prezidenti Frank-Valter Shtaynmayyer Toshkentdagi Gyote institutida bo‘ldi. Ushbu muassasa oldidagi maydonda bunyod etilgan Yohann Volfgang Gyote haykali va bog‘i ochilish marosimida qatnashdi. Bu haqda O‘zA yozmoqda. Frank-Valter Shtaynmayyer O‘zbekistonda Gyote siymosiga ehtirom mamlakatlarimiz o‘rtasidagi do‘stona munosabatlarni yangi ruhda davom ettirishga, madaniy-ma’rifiy aloqalarning yanada mustahkamlanishiga xizmat qilishini ta’kidladi. Oliy martabali mehmon Toshkentdagi Gyote instituti faoliyati bilan tanishdi, institutda til o‘rganayotgan yoshlar, madaniyat va san’at namoyondalari, ilmiy doiralar va keng jamoatchilik vakillari bilan suhbatlashdi. Federal prezident ikki hamyurtimiz – Germaniyaning O‘zbekistondagi elchixonasi tarjimoni Mukarram Karimova va Marg‘ilon shahridan nemis tili o‘qituvchisi Lidiya Osinani “Bundesverdienstkreuz” (“Germaniya Federativ Respublikasiga xizmat ko‘rsatgani uchun”) ordeni bilan mukofotladi.